text: Flensborg skal have el-busser
  16 august 2011 kl. 14.37
  Flensborg vil have mest gavn af at have elbusser frem for både dieselhybrider og brintbusser, viser en analyse.
  Firmaet Hamburg-Consult har regnet på det og konkluderer, at Flensborg - med de mange bakker - vil have mest gavn af at have elbusser frem for både dieselhybrider og brintbusser. 
  Flensborg skal nemlig (ligesom Danmark) være CO2-neutral i 2050,
  så derfor har busselskabet Aktiv Bus fået undersøgt, hvordan de bedst kan sænke deres CO2-udslip, skriver Flensborg Avis.
  I Hamborg har man ellers kørt tests af brintbusser, men disse busser er stadig alt for dyre. 
  Aktiv Bus i Flensborg afventer med spænding det københavnske forsøg, hvor Movia sætter to 12 meterlange kinesiske el-busser ind i deres almindelige rutenetværk. 
  Hvis Movias forsøg får succes, vil Aktiv Bus fremover reducere købet af nye dieselbusser fra tre til to stykker om året.
  